Drie dae lange netbalwedstryd ŉ rekord!Die baan waar spelers vir 75 uur lank gespeel het. (Foto: G-Force Netball/Facebook) ŉ Netbalklub in Jeffreysbaai in die Oos-Kaap het die afgelope naweek die wêreldrekord vir die langste netbalwedstryd uit die baan geslaan nadat hulle vir langer as drie dae aaneenlopend netbal gespeel het. Met sowat 88 spelers, die jongste maar nege jaar oud, wat in tydgleuwe van twee ure op ŉ slag gespeel het, kon die klub daarin slaag om dag en nag die wedstryd aan die gang te hou. Die eindproduk van die spelers se bloed, sweet en trane was dat hulle vir 75 uur lank ŉ netbalwedstryd aan die gang kon hou – die langste wat ŉ netbalwedstryd nog ooit in die wêreld gespeel is. In hierdie tyd het hulle 3 427 doele aangeteken. Anina Vlok, organiseerder van die wêreldrekordpoging en bestuurder van die G-Force‑netbalklub, het aan Maroela Media vertel dat hoewel dié poging nie ŉ amptelik Guinness‑wêreldrekordpoging was nie, kon hulle steeds daarin slaag om die bestaande rekord van 72 uur te breek. “Dit sou ons meer as R250 000 gekos het om die poging amptelik aan te pak, en ŉ klein klub soos ons sŉ kon dit doodeenvoudig nie bekostig nie,” sê sy. “Ons het tog besluit dat dit belangrik is om die jaar op ŉ hoë noot af te sluit en ek kan sê dat dit beslis die moeite werd was.” Sowat 88 spelers het aan die poging deelgeneem. (Foto: G-Force Netball/Facebook) Volgens Vlok het hulle in Mei vanjaar besluit om die poging, wat nog nooit vantevore in Suid-Afrika probeer is nie, aan te pak. Die logistiek daaragter was egter ŉ nagmerrie. Vlok het die meerderheid van die lede van die klub genader en die laerskool- en hoërskoolkinders, asook die studente en volwassenes, mans sowel as vroue, in groepe van 14 ingedeel. Al die spanne is ook in verskeie kleurkodes ingedeel en het sodanig mekaar elke twee uur afgelos. Dieselfde ouderdomsgroepe het so ver moontlik altyd teen mekaar gespeel. “Die grootste nagmerrie was om seker te maak dat daar vir elke tydgleuf genoeg spelers op die baan was. Van die senior spelers moes vir vier uur aaneen speel om seker te maak daar is genoeg spelers om die wedstryd aan die gang te hou,” sê sy. “Ons kon dit nie bekostig om die horlosie te stop nie.” Sy sê uit al die ouderdomsgroepe was die junior spelers tussen die ouderdomme van nege en 13 jaar diegene wat altyd betyds was. Hulle het ook die meeste gees gehad. “Hulle opgewondenheid en passie vir die sport was so aansteeklik.” Die meeste van die tyd moes hierdie ouderdomsgroep in die vroeë oggendure, vanaf 02:00, begin speel, en hoewel daar soms trane in die kar op pad na die wedstryd was, het hulle vinnig begin glimlag toe hulle daar aankom. “Dit het my hart so vol gemaak om te sien hoe ywerig die jonges was.” Spelers het dag en nag gespeel. (Foto: G-Force Netball/Facebook) Hoewel die rekordpoging Donderdag met reën afgeskop het, sê Vlok dat die hele ervaring die lede van die klub, asook die gemeenskap saamgebring het. “ŉ Hoogtepunt was om te sien hoe mense mekaar ondersteun. Almal was gewillig om mekaar te help of by te staan en dit was fantasties om te sien hoe goed almal vir mekaar is.” Die klub is uiters divers, met van die spelers wat uit haglike omstandighede kom. Netbal is dikwels vir hierdie spelers ŉ toevlug en veilige vesting. “Dit is weer opnuut duidelik gemaak dat ons klub ŉ familie is waar mense kan kom om veilig te voel. Ons het ons talent vir netbal gebruik om die Here te prys en daardeur is mense van verskillende agtergronde bymekaar gebring om te besef dat ons beter is wanneer ons saamstaan.” Super Sport Schools, wat die hele wedstryd afgeneem het, kon ook met die geleentheid die langste aaneenlopende sportsuitsending behaal. Twee van sy kameramanne het boonop vir meer as 37 uur elk van die uitsending behartig. Daar was altesame vyf skeidsregters wat die wedstryd dopgehou het en Vlok sê sy was op een stadium self ook een. “My voete kon dit naderhand nie meer hou nie, so ek het later op my sy gaan lê en skeidsregter gespeel,” skerts sy. Die klub hoop om volgende jaar nog ŉ interessante netbalverwante wêreldrekordpoging aan te pak. Hulle kyk daarna om op ŉ groot vragvliegtuig netbal te speel terwyl hulle na Spanje vlieg. “Ons is opgewonde om te sien wat die toekoms inhou, maar wat ook al dit is, weet ek ons kan dit saam aanpak.” Só breek netbalklub die rekord.